b'\n_START_ARTICLE_\nIain Matthews\n_START_SECTION_\nVarhaisvaiheet\n_START_PARAGRAPH_\nMatthews varttui Englannissa Lincolnshiren Scunthorpessa. H\xc3\xa4n pelasi jalkapalloa Bradford Park Avenue _NEWLINE_ -joukkueessa. 1960-luvun puoliv\xc3\xa4liss\xc3\xa4 brittil\xc3\xa4inen popmusiikki alkoi kukoistaa, ja Matthewskin lauloi useissa paikallisissa yhtyeiss\xc3\xa4. Vuonna 1966 h\xc3\xa4n muutti Lontooseen, jossa h\xc3\xa4n ty\xc3\xb6skenteli er\xc3\xa4\xc3\xa4ss\xc3\xa4 Carnaby Streetin kenk\xc3\xa4kaupassa. Samana vuonna h\xc3\xa4n perusti lyhytaikaisen surf-musiikkia soittavan The Pyramid -trion, joka levytti yhden singlen Summer of Last Year Deram Recordsille tammikuussa 1967. Yhtyeen julkaisematta j\xc3\xa4\xc3\xa4nyt kappale "Me About You" on mukana Matthewsin vuoden 1999 kokoelma-albumilla Orphans & Outcasts Volume 3.\n_START_SECTION_\nFairport Convention\n_START_PARAGRAPH_\nKev\xc3\xa4\xc3\xa4ll\xc3\xa4 1967 Ashley Hutchings pyysi Matthewsin laulajaksi Fairport Conventioniin, jossa h\xc3\xa4nen duettoparinsa oli aluksi Judy Dyble ja sitten Sandy Denny. Vuonna 1969 yhtyeen tyylisuunta alkoi l\xc3\xa4hesty\xc3\xa4 perinteist\xc3\xa4 brittil\xc3\xa4isest\xc3\xa4 kansanmusiikkia. Kun Matthews sai lis\xc3\xa4ksi huomata, ettei h\xc3\xa4nt\xc3\xa4 ollut pyydetty mukaan er\xc3\xa4\xc3\xa4seen \xc3\xa4\xc3\xa4nityssessioon, lyhyt keskustelu Ashley Hutchingsin kanssa johti Matthewsin eroon, ja h\xc3\xa4n alkoi toteuttaa omaa musiikillista mieltymyst\xc3\xa4\xc3\xa4n.\n_START_SECTION_\nMatthews Southern Comfort\n_START_PARAGRAPH_\nVuonna 1969 Matthews levytti ensimm\xc3\xa4isen sooloalbuminsa Matthews\xe2\x80\x99 Southern Comfort. Levyll\xc3\xa4 olivat mukana Fairport Conventionista Richard Thompson, Simon Nicol ja Ashley Hutchings sek\xc3\xa4 muina muusikkoina kitaristi Mark Griffiths, rumpali Gerry Conway, pedal steel -kitaristi Gordon Huntley ja kosketinsoittajat Dolly Collins ja Roger Coulam. Albumin tyyli pohjautui yhdysvaltalaiseen country-musiikkiin ja rockabillyyn. T\xc3\xa4m\xc3\xa4 oli h\xc3\xa4nen ensimm\xc3\xa4inen merkitt\xc3\xa4v\xc3\xa4 panoksensa lauluntekij\xc3\xa4n\xc3\xa4, vaikkakin yhtye tulkitsi my\xc3\xb6s sellaisten artistien kuin Neil Young ja Ian and Sylvia musiikkia. Ensialbuminsa j\xc3\xa4lkeen Matthews muodosti sen mukaan nimetyn yhtyeen Matthews Southern Comfort ja julkaisi albumit Second Spring (1969, brittilistalla sijalla #52) ja Later That Same Year (1970)._NEWLINE_Seuraavien kahden vuoden aikana yhtyeen kokoonpano vaihtui usein, mutta se keikkaili kuitenkin ahkerasti ja tuli yleisesti arvostetuksi. Kaupallista menestyst\xc3\xa4 saatiin vuonna 1970 versioimalla Joni Mitchellin kappale " Woodstock", joka nousi Britannian singlelistan k\xc3\xa4rkipaikalle. Se sai hyvin radiosoittoaikaa Kanadassa ja oli listalla sijalla #5. Yhdysvalloissa se oli  Billboardin singletilastossa korkeimmillaan sijalla #23 vuonna 1971. Sen j\xc3\xa4lkeen Matthews erosi Southern Comfortista, ja yhtye jatkoi omillaan tehden kolme albumia Harvest Recordsille.\n_START_SECTION_\nPlainsong\n_START_PARAGRAPH_\nVuonna 1971 Matthews levytti kaksi hyv\xc3\xa4t arvostelut saanutta sooloalbumia If You Saw Thro\xe2\x80\x99 My Eyes ja Tigers Will Survive Vertigo Recordsille. The Yardbirds -yhtyeen entisen j\xc3\xa4senen Paul Samwell-Smithin sponsoroimana Matthews muodosti Plainsong-yhtyeen samanmielisten Britannian tunnetuimpien, ainakin puoliksi folkmusiikkiin keskittyneiden muusikoiden kanssa, joista mainittakoon entinen Fairport Convention -yhtyeen j\xc3\xa4sen Richard Thompson. Yhtye sai kiinnityksen Elektra Recordsille._NEWLINE_Vuonna 1972 Plainsong julkaisi albumin In Search of Amelia Earhart, joka vakiinnutti Matthewsin maineen lauluntekij\xc3\xa4n\xc3\xa4 ainakin kriitikoiden keskuudessa, ellei suuren yleis\xc3\xb6n. Levyll\xc3\xa4 on versio Dave McEneryn kappaleesta "Amelia Earhart\xe2\x80\x99s Last Flight" sek\xc3\xa4 Matthewsin oma "The Story of Amelia Earhart\xe2\x80\x99s Last Night". Se perustuu tutkimukseen siit\xc3\xa4, ett\xc3\xa4 Earhart olisi maailmanymp\xc3\xa4rilennollaan ehk\xc3\xa4 vakoillut Tyynenmeren saarilla olevia Japanin tukikohtia. Albumilla on my\xc3\xb6s kappale "Even the Guiding Light", joka on henkiselt\xc3\xa4 asenteeltaan positiivinen vastaus Thompsonin tehokkaalle, mutta synk\xc3\xa4lle laululle "Meet on the Ledge".\n_START_SECTION_\n"Palloilua"\n_START_PARAGRAPH_\nPlainsong hajosi yhtyetoverin alkoholiongelman vuoksi, ja Matthews jatkoi uraansa Los Angelesissa julkaisemalla nelj\xc3\xa4 albumia erilaisten studiokokoonpanojen kanssa: Journeys from Gospel Oak (1972), entisen The Monkees -yhtyen j\xc3\xa4senen Michael Nesmithin tuottamana Valley Hi (1973), Some Days You Eat the Bear (1974) ja Go for Broke (1975). Mik\xc3\xa4\xc3\xa4n n\xc3\xa4ist\xc3\xa4 ei menestynyt kaupallisesti. H\xc3\xa4n siirtyi Elektralta Columbia Recordsille ja edelleen pienelle Rockburgh-merkille. T\xc3\xa4ll\xc3\xb6in h\xc3\xa4n lopulta vuonna 1978 sai hittisinglen versioimalla Terence Boylanin kappaleen "Shake It". Se nousi Yhdysvalloissa listasijalle #13. Sen voi kuulla vuoden 1980 elokuvan Little Darlings alussa ja my\xc3\xb6s Rockstarin videopelin The Warriors radiossa. Hitti\xc3\xa4 seurannut Matthewsin versio Robert Palmerin kappaleesta "Gimme an Inch" menestyi my\xc3\xb6s kohtalaisesti. Vastoink\xc3\xa4ymisi\xc3\xa4 ilmeni kuitenkin Pohjois-Amerikassa, miss\xc3\xa4 oikeuksia h\xc3\xa4nen albumiinsa Stealin\xe2\x80\x99 Home hallitsi pieni kanadalainen Mushroom-levy-yhti\xc3\xb6. Sen omistaja Shelly Siegel kuoli yll\xc3\xa4tt\xc3\xa4en vuonna 1979 ja yhti\xc3\xb6 j\xc3\xa4i tuuliajolle._NEWLINE_Matthewsin virallisten kotisivujen mukaan h\xc3\xa4n t\xc3\xa4ss\xc3\xa4 vaiheessa "oli kamppaillut uransa eteen l\xc3\xa4hes 15 vuotta ja eli yh\xc3\xa4 k\xc3\xa4dest\xc3\xa4 suuhun ilman muuta n\xc3\xa4ytt\xc3\xb6\xc3\xa4 pyrkimyksist\xc3\xa4\xc3\xa4n kuin sarja loppuunmyytyj\xc3\xa4 albumeja ja niiden muusikoiden ja fanien lojaalisuus, jotka jakoivat h\xc3\xa4nen visionsa". H\xc3\xa4n muutti Los Angelesista Seattleen, joka oli siihen aikaan elinkustannuksiltaan edullinen asuinpaikka. Siell\xc3\xa4 h\xc3\xa4n ryhtyi yhteisty\xc3\xb6h\xc3\xb6n David Surkampin kanssa, joka oli vaikuttanut aikaisemmin Saint Louisissa Pavlov\xe2\x80\x99s Dog -yhtyeess\xc3\xa4. He muodostivat voimapopyhtyeen nimelt\xc3\xa4 Hi-Fi. Sen ohjelmistoon kuului Matthewsin s\xc3\xa4vellyksi\xc3\xa4 ja sellaisia lainakappaleita kuin Neil Youngin "Mr. Soul" ja Princen "When You Were Mine". Mutta t\xc3\xa4m\xc3\xa4k\xc3\xa4\xc3\xa4n sen enemp\xc3\xa4\xc3\xa4 kuin paluu sooloartistiksi Englantiin ei k\xc3\xa4\xc3\xa4nt\xc3\xa4nyt h\xc3\xa4nen onneaan. H\xc3\xa4n ty\xc3\xb6skenteli jonkin aikaa A&R-henkil\xc3\xb6n\xc3\xa4 Island Recordsilla ja sitten New Age -henkisell\xc3\xa4 Windham Hill Recordsilla.\n_START_SECTION_\nMy\xc3\xb6hempi ura\n_START_PARAGRAPH_\nVuodesta 1974 l\xc3\xa4htien Fairport Convention oli j\xc3\xa4rjest\xc3\xa4m\xc3\xa4ss\xc3\xa4 nime\xc3\xa4\xc3\xa4n kantavia vuosittaisia Cropredyn festivaaleja, ja vuodesta 1979 eteenp\xc3\xa4in t\xc3\xa4m\xc3\xa4 jokavuotinen esiintyminen oli yhtyeen p\xc3\xa4\xc3\xa4asiallinen toimintamuoto. 1980-luvun puoliv\xc3\xa4liss\xc3\xa4 useat yhtyeen j\xc3\xa4senet olivat kuitenkin kiinnostuneita elvytt\xc3\xa4m\xc3\xa4\xc3\xa4n yhtyeen toimintaa enemm\xc3\xa4n \xe2\x80\x93 aina uuden materiaalin levytt\xc3\xa4mist\xc3\xa4 my\xc3\xb6ten. Matthews kutsuttiin vuoden 1986 festivaaleille esiintym\xc3\xa4\xc3\xa4n sek\xc3\xa4 Fairport Conventionin riveiss\xc3\xa4 ett\xc3\xa4 sen j\xc3\xa4senten sivuprojekteissa. T\xc3\xa4m\xc3\xa4 johti albumiin Walking a Changing Line (1988) Windham Hill Recordsilla. Levy oli jokseenkin yll\xc3\xa4tt\xc3\xa4v\xc3\xa4 tribuutti Jules and the Polar Bears -yhtyeen Jules Shearille. Matthews muutti sitten Austiniin, Texasiin, ja levytti useita albumeita saksalaisille riippumattomille levymerkeille. Se my\xc3\xb6s johti h\xc3\xa4nen ensimm\xc3\xa4isiin todellisiin sooloesiintymisiins\xc3\xa4, koskapa h\xc3\xa4nen aikaisemmat "soolonsa" olivat aina olleet projektiluonteisten yhtyeiden keulakuvana. Vuonna 1992 h\xc3\xa4n esiintyi Andy Robertsin kanssa Cambridgen folkfestivaaleilla, ja t\xc3\xa4m\xc3\xa4 johti useisiin uusiin Plainsongin kokoonpanoihin._NEWLINE_Sittemmin Matthewsilla on ollut melko menestyksek\xc3\xa4s ura, ja h\xc3\xa4n on julkaissut levyj\xc3\xa4 useilla pienill\xc3\xa4 levymerkeill\xc3\xa4 Saksassa, Yhdistyneess\xc3\xa4 kuningaskunnassa ja Yhdysvalloissa ennen muuttoa Amsterdamiin vuonna 2000, jossa h\xc3\xa4n jatkaa uraansa erilaisissa riippumattomissa musiikki- ja yhteisty\xc3\xb6projekteissa. H\xc3\xa4n on muun muassa ollut mukana Sandy Dennylle omistetussa tribuuttiyhtyeess\xc3\xa4 "No Grey Faith" ja j\xc3\xa4lleen kerran Plainsongissa. Vuonna 2008 h\xc3\xa4n muutti etel\xc3\xa4-Hollannissa sijaitsevaan Horstiin, ja h\xc3\xa4nelt\xc3\xa4 tuli albumi Joy Mining yhteisty\xc3\xb6ss\xc3\xa4 hollantilaisen jazzyhtye Searing Quartetin kanssa. T\xc3\xa4m\xc3\xa4n albumin my\xc3\xb6t\xc3\xa4 h\xc3\xa4nell\xc3\xa4 oli tilaisuus ty\xc3\xb6skennell\xc3\xa4 vanhan rakkautensa jazzin parissa. Syyskuussa 2010 toteutui nelj\xc3\xa4nkymmenen vuoden tauon j\xc3\xa4lkeen Matthewsin Southern Comfort -albumi ja paluu isolle levymerkille. _NEWLINE_Synnyinseutuunsa Matthewsiin yhdist\xc3\xa4\xc3\xa4 viel\xc3\xa4 muun muassa se, ett\xc3\xa4 h\xc3\xa4nell\xc3\xa4 on jalkapallojoukkue Scunthorpe United FC:n kausikortti._NEWLINE_Joulukuussa 2011 h\xc3\xa4n esiintyi nimen Matthews Southern Comfort alla hollantilaisen yhtyeens\xc3\xa4 kanssa toisilla "Great British Folk Festival" -juhlilla Butlins Skegnessissa ja esitti sek\xc3\xa4 vanhoja ett\xc3\xa4 uusia laulujaan.\n_START_SECTION_\nDiskografia\n_START_PARAGRAPH_\nT\xc3\xa4ss\xc3\xa4 esitetty diskografia on osittainen, t\xc3\xa4ydellinen on Matthewsin kotisivuilla.'